
Kjære venner!

Velkommen til den fiktive byen Serenity i Sør-Carolina. Det er alltid spennende å skape nye figurgallerier og miljøer, men å utvikle Serenity for denne nye serien, betydde noe helt spesielt for meg. Hvert år når jeg reiser fra hjemmet mitt i Key Biscayne i Florida til familiens sommerhytte i Colonial Beach i Virginia, legger jeg inn et stopp i Sumter i Sør-Carolina, hvor jeg besøker en av familiens eldste og kjæreste venner, Dottie Clemons. Som hun ynder å si, har hun kjent meg siden jeg ikke var noe annet enn et glimt i min fars øyne. Dottie er nå i midten av nittiårene og har mer energi, livsgnist og interesse for verden rundt seg enn noen andre jeg kjenner. Hun setter også pris på en god latter og er bedre i kunsten å fortelle en god historie enn de fleste. Det er slik jeg vil bli når jeg blir stor!

 

Helt siden Dottie flyttet fra Washington D.C.-området og slo seg ned i Sør-Carolina, har hun delt opplevelsene sine i Sumter og sin utvidede familie med meg. Denne boken er derfor tilegnet dem alle – Dottie, Anna-Mae, Ginger og Johnny, Gloria og Luther og Dotties oppvartervenn Larens. Takk for den varme velkomsten, for latteren, de gode måltidene og inspirasjonen dere har gitt meg til å skape dette samfunnet.

 

Jeg håper de – og dere alle – vil hygge dere, ikke bare med Serenity, men også med de kvikke og morsomme damene som driver Spaet på hjørnet, hvor Serenitys kvinner kan komme i form og bli skjemt bort. Jeg ønsker dere alle vennskap som dette og et sted som kan hjelpe dere til å bli så gode mennesker som det er mulig å bli.

 

 Velkommen til Serenity er den første delen av fire i min serie Sweet Magnolias. Hold utkikk etter kommende bøker: Et glimt av himmelen, Som en familie og Når vingene bærer.

 

Sherryl

KAPITTEL 1

Maddie konsentrerte seg om den store mahogniflaten som strakte seg ut mellom henne og mannen hun hadde vært gift med i tjue år. Halve livet. Hun og William Henry Townsend hadde vært ungdomskjærester i Serenity i Sør-Carolina. De giftet seg før siste året på college; ikke fordi hun var gravid, slik noen av hennes venninner var som giftet seg i hurten og styrten, men fordi de ikke hadde ønsket å vente ett sekund til før de kunne begynne å leve livet sammen.

Etter avlagt eksamen kom de utmattende årene hvor Bill studerte medisin og hun  jobbet som bokholder – en jobb hun var overkvalifisert for med sin økonomiutdanning – slik at de så vidt holdt hodet over vannet. Deretter gleden da de tre barna kom – atletiske, utadvendte Tyler, nå seksten år, spøkefuglen Kyle på fjorten og deres uventede velsignelse Katie, som snart fylte seks.

De hadde levd et fortreffelig liv i Townsend-slektens historiske hjem i Serenitys eldste nabolag, omgitt av familie og gode, gamle venner. Lidenskapen de en gang delte hadde kanskje kjølnet ørlite, men de hadde vært lykkelige.

Det var i hvert fall det hun hadde trodd inntil den dagen for noen måneder siden, da Bill hadde sett på henne etter middagen med et blikk som hos en fremmed og rolig forklart at han kom til å flytte ut og gå videre i livet sammen med sin tjuefire år gamle sykepleier, som allerede var gravid. Det var, sa han, noe som bare skjedde. Han hadde så visst ikke planlagt å la følelsene for Maddie avta, langt mindre å forelske seg i en annen.

Maddies første reaksjon hadde ikke vært sjokk eller forferdelse. Nei da, hun hadde ledd, sikker på at hennes intelligente, omtenksomme Bill ikke var i stand til å gjøre noe sånt. Først da det fjerne ansiktsuttrykket hans vedvarte, gikk det opp for henne at han mente blodig alvor. Akkurat nå som tilværelsen deres hadde glidd inn i et trygt og godt spor, hadde mannen hun elsket av hele sitt hjerte, byttet henne ut med en nyere modell.

I en døs av vantro hadde hun sittet ved siden av ham mens han forklarte for barna hva han hadde tenkt å gjøre, og hvorfor. Han hadde utelatt den delen om at en ny liten halvbror eller halvsøster var på vei. Og så, fremdeles i en døs, hadde hun sett på at han flyttet ut.

Da han var ute av huset, var det hun som måtte ta seg av Tylers raseriutbrudd, Kyles sakte glideflukt inn i en for ham så uvant taushet og Katies hjerteskjærende gråt, alt mens hun selv følte seg kald og tom innvendig.

Det var også hun som måtte hamle opp med sjokket deres da de fikk greie på barnet som var på vei. Hun som måtte skjule bitterheten og sinnet fordi det handlet om å være en god mor, opptre modent og bevare husfreden. Det var dager da hun fikk lyst til å forbanne dr Phil og alle de avbalanserte, fornuftige programmene hvor han forklarte foreldre at barnas behov alltid kom først. Når skulle hennes behov få noen betydning?

Dagen da hun sto fullt og helt på egne bein som aleneforelder kom fortere enn hun hadde regnet med. Det eneste som gjensto, var å få detaljene rundt skilsmissen ned på papiret, få slutten på et tjue år langt ekteskap i svart og hvitt. Ingenting av det som sto der omhandlet brustne drømmer. Smerten hos dem som ble etterlatt, ble ikke nevnt. Det hele kokte ned til å avgjøre hvem som skulle bo hvor, hvem som skulle kjøre hvilken bil, størrelsen på barnebidraget – og på det midlertidige underholdsbidraget til hun klarte å stå på egne bein økonomisk, eller til hun giftet seg igjen.

Maddie lyttet til advokatens entusiastiske kamp mot den siste benevnelsens midlertidige karakter. Helen Decatur, som hadde kjent både Maggie og Bill så godt som alltid, var en førsteklasses skilsmisseadvokat som var kjent over hele delstaten. Hun var også en av Maddies beste venner. Og når Maddie var for utmattet og lei seg til å stå på for seg selv, steppet Helen inn for henne. Hun var en lyshåret barrakuda i elegant forretningsdrakt, og Maddie hadde aldri vært mer takknemlig.

– Denne kvinnen jobbet for å hjelpe deg gjennom medisinstudiet, langet Helen ut mot Bill; hun var i sitt rette element og på trygg grunn. – Selv ga hun avkall på en lovende karriere for å oppdra dine barn, holde hjemmet ditt rent og ryddig, hjelpe deg med å drive legepraksisen og støtte deg på din vei opp og fram i Sør-Carolinas legemiljø. Det faktum at du har et omdømme som lege langt utenfor Serenity, skyldes at Maddie jobbet livet av seg for at det skulle bli en realitet. Og nå forventer du at hun skal måtte slite og streve for å finne sin plass i arbeidsmarkedet? Tror du for ramme alvor at hun i løpet av fem år, kanskje sågar ti, vil klare å sikre barna dine den livsstilen de er blitt vant til? Hun spiddet Bill med et blikk som kunne ha fått noen og enhver til å visne hen. Framtoningen hans viste en komplett mangel på interesse for Maddie og hennes framtid.

Det var da Maddie skjønte at det var over en gang for alle. Alt det andre, den nonchalante bemerkningen om at han hadde vært utro, flyttingen, ikke noe av det hadde overbevist henne om at det virkelig betydde slutten på ekteskapet hennes. Ikke før nå, ikke før hun så det likegyldige uttrykket i ektemannens en gang så varme, brune øyne, hadde hun innsett at Bill ikke plutselig ville komme til sans og samling og fortelle henne at det hele hadde vært et fryktelig feiltrinn.

Hun hadde holdt seg forholdsvis rolig frem til nå, nedtynget av fornektelse og sorg, men nå var det slutt. Et sinne som var sterkere enn noe annet hun hadde kjent før, feide gjennom henne med en kraft som fikk henne til å reise seg.

– Vent, sa hun med harmdirrende stemme. – Jeg vil gjerne få si noe.

Helen så forbløffet på henne, men den paffe minen Bill satte opp, ga Maddie mot til å fortsette. Han hadde ikke regnet med at hun skulle yte motstand. Hun så nå at alle årene hun hadde brukt på å behage ham, sette ham først, hadde overbevist ham om at det ikke var ryggrad i henne, at hun ville gjøre det lett for ham å forlate familien – forlate henne – uten å se seg tilbake. Han hadde sikkert godtet seg fra det øyeblikket hun foreslo et forsøk på å megle seg fram til en avgjørelse i stedet for å la en dommer sette betingelsene for skilsmissen deres.

– Du har klart å redusere tjue år av vårt liv til dette, sa hun og viftet med skilsmissepapirene foran nesen på ham. – Og til hvilken nytte?

Hun visste selvsagt svaret. Som så mange andre middelaldrende menn hadde han blitt fullstendig forgapt i en kvinne som var halvparten så gammel som han selv.

– Hva skjer når du går lei av Noreen? spurte hun. – Bytter du ut henne også da?

– Maddie, sa han stivt. Han nappet i ermene på skjorten med monogram og fiklet med mansjettknappene i 18-karats gull som hun hadde gitt ham for bare et halvt år siden, til deres tjue års bryllupsdag. – Du vet ingenting om mitt forhold til Noreen.

Hun fikk fram et smil. – Selvsagt gjør jeg det. Det handler om en middelaldrende mann som prøver å vinne tilbake ungdommen. Jeg synes du er ynkelig.

Hun var roligere nå som hun endelig hadde fått uttrykt følelsene sine, og hun henvendte seg til Helen. – Jeg kan ikke sitte her lenger. Krev det du mener er riktig. Det er han som har hastverk.

Maddie rettet skuldrene og skjøt haken fram før hun gikk ut av advokatkontoret for å ta fatt på sitt nye liv.

*

En time senere hadde Maddie byttet ut den pertentlige strikkedrakten og de høye hælene med ermeløs topp, shorts og utgåtte joggesko. Uten å ense varmen så tidlig om morgenen, ruslet hun halvannen kilometer til det forhatte treningsstudioet hvor lukten av svette hang i luften. Studioet lå i en sidegate like ved Main og hadde en gang vært en gammeldags billigbutikk. Den gulnede linoleumen på gulvet skrev seg fra den epoken, og de gustne veggene hadde ikke sett et malingsstrøk siden Dexter kjøpte bygningen en gang på syttitallet.

Siden spaserturen ned til sentrum ikke hadde gitt henne noen større sinnsro, tvang Maddie seg opp på tredemøllen, stilte den inn på den mest utfordrende hastigheten hun noensinne hadde forsøkt seg på, og begynte å løpe. Hun løp til beina verket, til svetten gjorde det halvlange, vakkert stripete håret fuktig og rant ned i øynene og blandet seg med tårene som irriterende nok fortsatte å strømme på.

Plutselig la en perfekt manikyrert hånd seg over kontrollpanelet foran henne og slo av apparatet.

– Vi tenkte at vi fant deg her, sa Helen, fremdeles i drakt og stiletthæler fra Jimmy Choo. Helen var kanskje den eneste i hele Serenity som noensinne hadde eid et par av de dyre skoene.

Ved siden av henne sto Dana Sue Sullivan, kledd i løstsittende bukser, T-skjorte og joggesko. Hun var kokk og innehaver av Serenitys mest fancy restaurant – det ville si at den brukte duker og servietter av lin og hadde en meny som gikk ut over stekt mallefisk og bladkål. Sullivanʼs New Southern Cuisine, som det sto med gullfarge på mørkegrønn bunn på skiltet utenfor, var et markant steg opp fra kafeen i utkanten av byen, hvor det bare sto et enkelt skilt i vinduet med «God mat» på, og hvor det kun lå papirduker på respatexbordene.

Maddie steg av tredemøllen på skjelvende bein og tørket ansiktet med håndkleet Helen rakte henne. – Hvorfor er dere to her?

De to damene himlet med øynene.

– Hva tror du? spurte Dana Sue med sin dovne sørstatsaksent. Det tykke, kastanjebrune håret var samlet i en klemme, men fuktigheten i luften hadde allerede klart å få noen krøller til å vri seg løs. – Vi kom for å se om du trenger hjelp til å ta livet av den utspekulerte slimålen som har gått fra deg.

– Eller den tanketomme berta han har tenkt å gifte seg med, tilføyde Helen. – Selv om jeg er en tanke skeptisk til å anbefale drap som en løsning, siden jeg nå engang er en rettens tjener og alt mulig.

Dana Sue kløp henne i siden. – Ikke trekk deg nå. Du sa at vi skulle gjøre hva som helst, om det kunne hjelpe på Maddies humør.

Maddie fikk faktisk fram et blekt smil. – Heldigvis for dere, strekker ikke hevnfantasiene mine seg så langt som til drap.

– Hva da? spurte Dana Sue og så fascinert ut. – Personlig, etter at jeg kastet Ronnie på hodet ut av huset, har jeg drømt om å få se at han blir overkjørt av et tog.

– Drap går altfor fort, sa Maddie. – Dessuten er det barna å ta hensyn til. Bill er et avskum, ja vel, men han er like fullt faren deres. Jeg må minne meg selv om det omtrent en gang i timen bare for å holde sinnet i sjakk.

– Heldigvis var Annie like rasende på faren sin som jeg var, sa Dana Sue. – Det er vel fordelen ved å ha en tenåringsdatter. Hun så tvers gjennom bedrageriet hans. Jeg tror til og med hun skjønte hva som foregikk før jeg gjorde det. Hun sto ute på trappen og klappet da jeg kastet ham ut.

– Ålreit, dere to, skjøt Helen inn. – Selv om det er aldri så morsomt å høre på at dere utveksler artige historier, kan vi vel gå et annet sted og gjøre det? Drakten min kommer til å bli litt av en stinkador hvis vi ikke kommer oss ut i frisk luft snart.

– Må ikke dere på jobb? spurte Maddie.

– Jeg har tatt resten av dagen fri, sa Helen. – I tilfelle du fikk lyst til å drikke deg full eller noe.

– Og jeg trenger ikke å være i restauranten før om to timer, sa Dana Sue, før hun gransket Maddie med et vurderende blikk. – Hvor full kan man bli på den tiden?

– Med tanke på at det ikke er en eneste bar i Serenity som har åpent på denne tiden, tror jeg vi kan glemme å skjenke meg full, bemerket Maddie. – Selv om jeg setter pris på tanken, er det sikkert det beste.

– Jeg har ingredienser til margeritaer hjemme, sa Helen.

– Og vi vet alle hvor pussa jeg blir etter bare en slik, repliserte Maddie og krympet seg ved tanken på den improviserte medlidenhetsfesten for noen måneder siden, da hun hadde fortalt dem om Bills planer om å gå fra henne. – Jeg tror det er best at jeg holder meg til Cola Light. Jeg må hente ungene etter skolen.

– Nei, det må du ikke, sa Dana Sue. – Det gjør moren din.

Maddie måpte. Moren hadde ytret to ord da Tyler ble født, og de hadde hun gjentatt med jevne mellomrom siden: ingen barnevakt. Hun hadde vært ubønnhørlig den gangen, og hun hadde holdt seg til det i seksten år.

– Hvordan i all verden klarte dere det? spurte Maddie med et snev av beundring i stemmen.

– Jeg forklarte situasjonen, sa Dana Sue med et skuldertrekk. – Moren din er en dame med utmerket fornuftssans. Jeg fatter ikke hvorfor dere to ikke er på bølgelengde.

Maddie kunne ha forklart, men da ville resten av ettermiddagen gått med. Eller snarere hele uken. Dessuten hadde Dana Sue hørt brorparten av det tusen ganger.

– Går vi hjem til meg, da? spurte Helen.

– Ja, men ikke for å drikke margeritaer, sa Maddie. – Jeg brukte nesten to dager på å komme meg etter forrige runde du laget. I morgen må jeg begynne å se meg om etter en jobb.

– Nei, det må du ikke, sa Helen.

– Å? Fikk du omsider Bill til å gi fra seg noen smuler?

– Det også, sa Helen med et lurt smil.

Maddie så nøye på de to venninnene sine. De pønsket på noe. Det veddet hun sitt første underholdsbidrag på. – Ut med det, kommanderte hun.

– Vi snakker om det når vi kommer hjem til meg, sa Helen.

Maddie så bort på Dana Sue. – Vet du hva som foregår?

– Jeg har en viss anelse, sa Dana Sue med et lite drag rundt munnviken.

– Da har altså dere to kokt sammen noe, konkluderte Maddie uten å være helt sikker på hva hun syntes om det. Hun var like glad i disse to kvinnene som om de skulle vært søstrene hennes, men hver gang de fikk et sprøtt innfall, havnet den ene av dem garantert i trøbbel. Sånn hadde det vært siden de var seks år. Hun var temmelig sikker på at det var derfor Helen var blitt advokat, fordi hun visste at de tre før eller senere kom til å få bruk for en dyktig en.

– Gi meg et hint, ba hun. – Jeg vil bestemme meg for om jeg bør fordufte her og nå.

– Du får ikke så mye som et ørlite hint, sa Helen. – Du må være i en mye mer mottakelig modus.

– Det finnes ikke nok Cola Light i verden til det, svarte Maddie.

Helen gliste. – Derfor margeritaene.

– Jeg har laget en knallgod guacamole, tilføyde Dana Sue. – Og jeg har en diger pose med den tortillachipsen du liker så godt også, selv om alt saltet tar livet av deg en vakker dag.

Maddie så fra den ene til den andre og sukket. – Med dere to i full sving med et eller annet bak ryggen på meg, er det noe som sier at jeg er ferdig uansett.

*

Den syrlige margeritaen var sterk nok til at Maddie kjente tårene sprette. De satt på den hellelagte terrassen bak Helens enebolig i Serenitys eneste fasjonable strøk, og alle hadde funnet seg godt til rette på en behagelig sjeselong. Sør-Carolinas luftfuktighet var kraftig, selv om det bare var mars, men den svake brisen som fikk toppene på furutrærne til å bevege seg lett, var nok til at det ikke ble uutholdelig.

Maddie var fristet til å stupe rett uti Helens turkise svømmebasseng, men i stedet lente hun hodet tilbake og lukket øynene. For første gang på flere måneder følte hun at bekymringene slapp taket. Foruten sinnet var hun ikke opptatt av å skjule noe for ungene – ikke sorgen, ikke redselen, men hun strevde for å holde disse følelsene i sjakk. Sammen med Helen og Dana Sue kunne hun være seg selv, en dypt såret, separert kvinne fylt av usikkerhet.

– Tror du at hun er klar for å høre på forslaget vårt? mumlet Dana Sue ved siden av henne.

– Ikke ennå, svarte Helen. – Hun må drikke ut først.

– Jeg hører hva dere sier, sa Maddie. – Jeg verken sover eller er blitt bevisstløs riktig ennå.

– Da er det best at vi venter, sa Dana Sue lattermildt. – Mer guacamole?

– Nei, selv om du har overgått deg selv, sa Maddie. – Den var så god at tårene spratt.

Dana Sue så forbløffet ut. – For sterk? Jeg trodde du kanskje bare hadde en av gråtetoktene dine.

– Jeg har det ikke med å få gråtetokter, parerte Maddie.

– Tror du ikke vi la merke til at du gråt da vi kom til treningsstudioet? spurte Helen.

– Jeg håpet at dere trodde det var svette.

– Jeg er sikker på at alle de andre trodde det, men vi visste bedre, sa Dana Sue. – Jeg må si jeg var skuffet over at du skulle felle så mye som en eneste tåre over den mannen.

– Det samme var jeg, sa Maddie.

Dana Sue så bestemt på henne før hun henvendte seg til Helen. – Vi kan like godt si det til henne. Jeg tror ikke hun kommer til å bli mildere stemt enn hun allerede er.

– Ja vel, medga Helen. – Nå skal du høre. Hva er det alle tre har klaget over de siste tjue årene?

– Menn, foreslo Maddie tørt.

– Bortsett fra dem, sa Helen utålmodig.

– Luftfuktigheten i Sør-Carolina?

Helen sukket. – Kan du prøve å være alvorlig i ett sekund? Treningsstudioet. Vi har klaget over det grusomme treningsstudioet i hele vårt voksne liv.

Maddie så paff på henne. – Og det har ikke nyttet oss det spøtt, har det vel? Sist vi fikk raserianfall på grunn av det stedet, leide Dexter inn Junior Stevens til å moppe av gulvene – én gang. Det luktet grønnsåpe i en uke, og det var det.

– Nettopp. Det var derfor Dana Sue og jeg fikk denne ideen, sa Helen og tok en liten kunstpause før hun fortsatte. – Vi har lyst til å åpne et flunkende nytt helsestudio hvor det er rent og innbydende og som oppfyller kvinners ønsker og krav.

– Vi vil at det skal være et sted hvor kvinner kan komme i form og bli bortskjemt, hvor de kan drikke en smoothie sammen med venninnene etter en treningsøkt, la Dana Sue til. – Kanskje til og med få en ansiktsbehandling eller massasje.

– Og dere vil gjøre dette i Serenity, med en befolkning på fem tusen sju hundre og fjorten mennesker? spurte Maddie uten engang å prøve å skjule skepsisen.

– Femten, korrigerte Dana Sue. – Daisy Mitchell fødte en jente i går. Og tro meg, hvis du har sett Daisy i det siste, vet du at hun er en perfekt kandidat til en av våre barseltreningsgrupper.

Maddie så enda mer inntrengende på Helen. – Dere mener alvor, ikke sant?

– Dette er blodig alvor, bekreftet hun. – Hva synes du?

– Jeg tror at det kan gå, sa Maddie ettertenksomt. – Gudene skal vite at det treningsstudiet vi har, er motbydelig. Ikke rart halvparten av alle damene i Serenity nekter å trene. Den andre halvparten kommer seg selvsagt ikke opp fra liggestolene på grunn av all den stekte kyllingen de har satt til livs.

– Derfor skal vi tilby matlagingskurs også, sa Dana Sue ivrig.

– La meg gjette. Den nye sørstatsmaten, sa Maddie.

– Sørstatsmat dreier seg ikke bare om limabønner som bader i fett eller grønne bønner kokt i smult, sa Dana Sue. – Har jeg ikke lært deg noe som helst?

– Meg, jo, så absolutt, forsikret Maddie henne. – Men de fleste her i Serenity lever og ånder fremdeles for potetmos og stekt kylling.

– Det samme gjør jeg, sa Dana Sue. – Men ovnsbakt er slett ikke så verst når man bare gjør det riktig.

– Nå snakker vi oss ut på viddene, skjøt Helen inn. – Det ligger en tom bygning borte i Palmetto Lane som hadde passet perfekt til det vi har i tankene. Jeg synes vi skal ta en titt på den i morgen. Dana Sue og jeg forelsket oss i den med det samme, Maddie, men vi vil ha ditt synspunkt.

– Hvorfor det? Jeg har jo ingenting å sammenlikne med. Dessuten vet jeg ikke hva dere ser for dere, ikke grundig nok, i hvert fall.

– Du er jo så flink til å gjøre det koselig og innbydende rundt deg, sa Helen. – Du har tross alt gjort mausoleet som var Townsend-familiens hjem om til en trivelig bolig.

– Nemlig, sa Dana Sue. – Og du har kjempepeiling på det å etablere en bedrift fra da du hjalp Bill med å få legepraksisen på fote.

– Jeg hjalp ham med et og annet for nesten tjue år siden, sa Maddie og tonet ned sitt eget bidrag til å få praksisen i gang. – Jeg er nok ingen ekspert. Har dere tenkt å gjøre dette, må dere skaffe dere en konsulent, utvikle en forretningsplan og gjøre kostnadsoverslag. Dere kan ikke sette i gang med noe slikt på måfå bare fordi dere ikke liker lukten på Dexters treningsstudio.

– Det kan vi faktisk, insisterte Helen. – Jeg har nok penger oppspart til å betale ned gjelden på bygningen, dekke kapitalutgifter til utstyr og et driftsbudsjett for det første året. Det er ingenting å legge skjul på at jeg kan skrive det av på skatten, selv om jeg regner med at dette ikke blir et tapsprosjekt i så veldig lang tid.

– Og jeg har tenkt å investere litt penger, men for det meste tid og ekspertise innen matlaging og ernæring for å starte en liten kafé og tilby matlagingskurs, tilføyde Dana Sue.

Begge så forventningsfullt på Maddie.

– Hva er det? ville hun vite. – Jeg har ingen ekspertise, og jeg har i hvert fall ikke penger å spytte inn i noe så risikabelt.

Helen smilte bredt. – Du har litt mer enn du tror, takket være din fabelaktige advokat, men vi er ikke ute etter pengene dine. Vi vil at du skal bli daglig leder.

Maddie så vantro på dem. – Jeg? Jeg kan ikke fordra trening. Jeg gjør det bare fordi jeg må. Hun pekte på cellulittene på lårene. – Og vi ser jo hvor mye det nytter.

– Da passer du jo perfekt til den jobben, fordi du virkelig kommer til å stå på for å gjøre dette til et sted hvor damer som oss får lyst til å gå, sa Helen.

Maddie ristet på hodet. – Glem det. Det føles ikke riktig.

– Hvorfor ikke? ville Dana vite. – Du trenger en jobb. Vi trenger en daglig leder. Det passer som hånd i hanske.

– Det føles som en plan dere har kokt i hop for å forhindre at jeg lider sultedøden, sa Maddie.

– Jeg sa jo at du ikke kommer til å sulte, sa Helen. – Og du får beholde huset, som er nedbetalt for lenge siden. Bill ble meget rimelig da jeg la fram et par kjensgjerninger for ham.

Maddie studerte venninnens ansikt. Det var ikke mange som prøvde å forklare Bill noe som helst, siden han var overbevist om at han visste alt. En medisineksamen hadde den innvirkningen på enkelte menn. Og det utdanningen hans ikke utrettet, kompenserte beundrende sykepleiere som Noreen for.

– Som hva da? spurte Maddie.

– Hvordan nyheten om at han skal ha barn med sin ugifte sykepleier kan få følger for praksisen hans her i konservative, familieorienterte Serenity, sa Helen uten det minste tegn til anger. – Det kan være mange som ikke vil ta sine søte små med til en barnelege som har demonstrert en komplett mangel på skrupler.

– Presset du ham? Maddie visste ikke om hun var sjokkert eller stum av beundring.

Helen trakk på skuldrene. – Jeg foretrekker å tenke på det som en innføring i verdien av den riktige PR-vinklingen. Så langt har ikke folk i byen valgt side, men det kan forandre seg med et knips.

– Det forbauser meg at advokaten hans lot deg slippe unna med det, sa Maddie.

– Det er fordi du ikke vet alt som din geniale advokat visste da hun gikk til det møtet, sa Helen.

– Som hva da? spurte Maddie igjen.

– Bills sykepleier hadde en liten affære med hans advokat en gang i tiden. Tom Patterson hadde sine egne grunner for å korsfeste Bill.

– Er ikke det uetisk? spurte Maddie. – Burde han ikke ha nektet å ta Bills sak?

– Han gjorde det, men Bill insisterte. Tom fortalte om sin forbindelse til Noreen, men Bill sto på sitt. Han mente at Toms fortid med Noreen ville bidra til forståelse for hvorfor han er så ivrig etter å starte på nytt sammen med henne. Noe som bare beviser at når det gjelder menneskets natur, så har ikke din framtidige eks den fjerneste peiling.

– Og du utnyttet hele sulamitten til å sørge for at Maddie får de pengene hun fortjener, sa Dana Sue beundrende.

– Det stemmer, bekreftet Helen fornøyd. – Hadde vi stått foran en dommer, kunne det fått et annet utfall, men Bill var spesielt oppsatt på et forlik, slik at han kan bli en ordentlig pappa for sitt nye barn før blekket har tørket på fødselsattesten. Som du minnet ham på idet du forlot møtet, Maddie, så er det han som har hastverk.

Helen så inntrengende på Maddie. – Det er ikke snakk om noen formue, altså, men du trenger ikke å tenke på finansene akkurat nå.

– Jeg synes likevel at jeg bør se meg om etter en ordentlig jobb, sa Maddie. – Samme hvor stor summen er, varer den ikke evig, og jeg kommer ikke til å tjene all verden, ikke til å begynne med, i hvert fall.

– Og derfor bør du takke ja til vårt tilbud, sa Dana Sue. – Dette helsestudioet kan bli en gullgruve, og du blir fullverdig partner. Det er det du får igjen for treningen din dag ut og dag inn – svettekapital.

– Jeg skjønner ikke hva dere to har igjen for det, sa Maddie. – Helen, du er i Charleston hele tiden. Der har de noen flotte treningsstudioer hvis du ikke vil gå hos Dexter. Og Dana Sue, du kan tilby matlagingskurs i restauranten din. Du trenger ikke et spa til det.

– Vi prøver å være samfunnsbevisste, sa Dana Sue. – Denne byen trenger noen som gjør noe.

– Det tror jeg ikke noe på, sa Maddie. – Dette handler om meg. Dere synes synd på meg.

– Det gjør vi slett ikke, sa Helen. – Du kommer til å klare deg utmerket.

– Da er det noe annet som ligger bak, noe dere ikke forteller meg, insisterte Maddie. – Dere våknet ikke bare en dag og bestemte dere for å åpne et helsestudio, ikke engang for å oppnå skattefordeler.

Helen nølte litt. – Ja vel, medga hun. – Her er hele sannheten. Jeg trenger et sted hvor jeg kan få utløp for stresset på jobben. Legen min har mast på meg om blodtrykket. Jeg nekter plent å begynne å ta en haug med tabletter i min alder, så han sa at han ville gi meg tre måneder for å se om en bedre diett og trening ville hjelpe. Jeg prøver å trappe ned antall saker i Charleston en stund framover, så jeg trenger et spa her i Serenity.

Maddie så forskrekket på venninnen. Hvis Helen reduserte arbeidsmengden, måtte legen ha presentert litt av et scenario for henne om helserisiko. – Hvorfor har du ikke sagt noe når blodtrykket ditt er så høyt? Ikke at det forbauser meg, med tanke på hvor besatt du er av jobben.

– Jeg har ikke sagt noe fordi du har hatt nok å tenke på, sa Helen. – Dessuten har jeg tenkt å ta tak i det.

– Ved å åpne ditt eget helsestudio, slo Maddie fast. – Vil ikke det å få en ny bedrift på beina bare øke stresset?

– Ikke hvis du driver det, sa Helen. – Dessuten tror jeg det blir moro at vi tre er sammen om dette.

Maddie var ikke helt overbevist om morsomhetsfaktoren ved det hele, men hun så bort på Dana Sue. – Du, da? Hva er ditt påskudd til å starte en ny bedrift? Har du ikke nok med restauranten?

– Den går godt, det er sant, sa Dana Sue. – Men jeg omgir meg med mat hele tiden. Jeg har lagt på meg noen kilo. Du kjenner slekten min. Så godt som alle har fått diabetes, så jeg må få vekten under kontroll. Det er lite sannsynlig at jeg slutter å spise, så jeg blir nødt til å trene.

– Der ser du. Vi har begge våre egne grunner til å realisere dette, sa Helen. – Kom igjen, Maddie. Vær i det minste med og se på bygningen i morgen. Du trenger ikke å bestemme deg i kveld, og heller ikke i morgen. Du skal få tid til å la det kverne rundt i det forsiktige hodet ditt en stund.

– Jeg er ikke forsiktig, protesterte Maddie fornærmet. En gang i tiden hadde hun vært den dristigste av dem alle. Det eneste hun hadde trengt, var løftet om litt moro og en utfordring. Hadde hun virkelig mistet den evnen? Etter ansiktsuttrykkene til venninnene å dømme, så det slik ut.

– Spar meg. Du veier for og imot og teller kalorier før du bestiller lunsj, sa Dana Sue. – Men vi er like glad i deg for det.

– Og derfor vil vi ikke sette i gang med dette uten deg, sa Helen. – Selv om det fører til en helserisiko for oss.

Maddie så fra den ene til den andre. – Ikke noe press, da, sa hun tørt.

– Ikke det minste, sa Helen. – Jeg har en yrkeskarriere. Og legen sier at det finnes alle slags piller som regulerer blodtrykket nå til dags.

– Og jeg har restauranten min, tilføyde Dana Sue. – Når det gjelder vekten min, regner jeg med at vi kan fortsette med å gå tur sammen et par ganger i uken. Hun sukket melodramatisk.

– Til tross for alt dere har sagt, er jeg ennå ikke helt overbevist om at dette ikke er ren veldedighet, gjentok Maddie. – Tidspunktet dere har valgt, er høyst mistenkelig.

– Det hadde kun vært veldedighet om vi ikke regnet med at du skulle jobbe døgnet rundt for at vi skal lykkes, sa Helen. – Nå, blir du med oss eller ikke?

Maddie tenkte seg om. – Jeg blir med og ser på bygningen, sa hun til slutt. – Mer lover jeg ikke.

Helen så bort på Dana Sue. – Hadde vi ventet til hun fikk sin andre margerita, hadde hun sagt ja, utbrøt hun og lot som om hun var skuffet.

Maddie lo. – Men hadde jeg drukket to, kunne dere ikke holdt meg ansvarlig for det jeg sa.

– Hun har et poeng der, samtykket Dana Sue. – Vi får være takknemlige over at vi har fått et «kanskje».

– Har jeg fortalt dere hvor glad jeg er for at dere er mine venner? sa Maddie og kjente at tårene presset på igjen.

– Å nei, nå er det påʼn igjen, sa Dana Sue og reiste seg. – Jeg må på jobb før vi begynner å tute hele gjengen.

– Jeg gråter aldri, erklærte Helen.

Dana Sue stønnet. – Ikke prøv deg. Maddie blir nødt til å utfordre deg, og før du vet ordet av det, blir det oversvømmelse i Serenity og dere ser ut som to vrak når vi møtes i morgen tidlig. Maddie, vil du at jeg skal sette deg av hjemme?

Hun ristet på hodet. – Jeg spaserer. Det gir meg tid til å tenke.

– Og til å bli edru før moren ser henne, bemerket Helen.

– Det også, samtykket Maddie.

Men mest av alt trengte hun tid til å fordøye den kjensgjerningen at hun på en av sitt livs verste dager hadde vært omgitt av venner som hadde gitt henne et glimt av håp om at framtiden ikke kom til å bli fullt så dyster som hun hadde forestilt seg.

